**Paziņojums masu medijiem**

**26.05.2016.**

**Pēdējos piecos gados apdrošinātāji valstij un pašvaldībām atlīdzībās izmaksājuši vairāk nekā 10 milj. EUR**

**Latvijas Transportlīdzekļu apdrošinātāju biroja (turpmāk – LTAB) statistika liecina, ka pēdējos piecos gados (no 2011.gada 1.janvāra līdz 2015.gada 31.decembrim) apdrošinātāji un LTAB valstij un pašvaldībām kompensējušas OCTA atlīdzības 10,8 milj. EUR apmērā. Tikmēr šī gada pirmajā ceturksnī valstij un pašvaldībām atlīdzībās izmaksāti jau 0,69 milj. EUR, kas sastāda 6,5% no kopējās apdrošināšanas atlīdzībās izmaksātās summas, stāsta LTAB valdes priekšsēdētājs Juris Stengrevics.**

OCTA likums nosaka, ka apdrošinātāji un LTAB atlīdzina zaudējumus ne tikai CSNg rezultātā cietušajām personām, bet arī valstij un pašvaldībām par CSNg cietušo ārstēšanu un rehabilitāciju, piemēram, par ātrās neatliekamās palīdzības izsaukumu un cietušā nogādāšanu uz ārstniecības iestādi, ārstēšanu un uzturēšanu slimnīcā, veselības atjaunošanu rehabilitācijas centros, ja to nozīmējis ārsts saistībā ar CSNg gūtajām traumām un citus ar veselības uzlabošanu saistītus izdevumus. Tāpat tiek atlīdzināti valsts un pašvaldību izdevumi, kuri saistīti ar CSNg cietušo slimības lapu apmaksu, pensijām un pabalstiem invalīdiem un apgādājamiem, apbedīšanas pabalstiem, kā arī tehnisko palīglīdzekļu īri vai iegādi.

“Ļoti bieži saskaramies ar viedokli, ka vienīgās izmaksas, kas veidojas apdrošinātājam saistībā ar CSNg, ir tās, kas tiek izmaksātas tikai pašiem cietušajiem, kompensējot to mantai vai veselībai nodarītos zaudējumus. Taču nepamatoti tiek aizmirstas tās izmaksas, kas rodas atlīdzinot valstij radušos izdevumus. Reti kurš iedomājas, ka sākotnēji valsts apmaksātos pakalpojumus par cietušo ārstēšanu un uzturēšanu ārstniecības iestādēs, kā arī samaksātos valsts sociālās apdrošināšanas pakalpojumus un valsts sociālos pabalstus pēcāk kompensē apdrošinātājs vai LTAB,” skaidro J.Stengrevics.

Kā liecina LTAB dati, apdrošinātāju un LTAB valstij un pašvaldībām kompensācijās izmaksāto atlīdzību apjoms pēdējos gados aizvien ir pieaudzis, piemēram, šī gada pirmajā ceturksnī, salīdzinot ar tādu pat periodu pagājušajā gadā, atlīdzībās valstij un pašvaldībām izmaksāts par 36% vairāk - attiecīgi 689 tūkst. EUR šogad un 507 tūkst. EUR pērn.

“Būtiskākais iemesls, kādēļ turpina pieaugt valstij un pašvaldībām izmaksāto atlīdzību apmērs ir saistīts ar medicīnas iestāžu sniegto pakalpojumu izcenojumiem, kas nenoliedzami pēdējo gadu laikā ir pieauguši. Ņemot vērā šīs izmaksas, kā arī medikamentu cenu pieaugumu, paredzams, ka atlīdzību apmērs varētu turpināt augt arī nākotnē,” norāda J.Stengrevics.

1997.gadā Latvijā tika ieviesta OCTA sistēma, kuras mērķis ir nodrošināt ceļu satiksmes negadījumā cietušo trešo personu interešu aizsardzību Latvijā un Zaļās kartes dalībvalstīs. Sistēmas sekmīgākai darbības nodrošināšanai ir izveidots LTAB, kurā apvienojušās apdrošināšanas sabiedrības, kurām ir tiesības veikt OCTA apdrošināšanu Latvijā – AAS “Balta”, AAS “Baltijas Apdrošināšanas Nams”, AAS “Baltikums Vienna Insurance Group”, AAS “BTA Baltic Insurance Company”, “Compensa Vienna Insurance Group” UADB Latvijas filiāle, “ERGO Insurance” SE Latvijas filiāle, AAS “Gjensidige Baltic”, “If P&C Insurance” AS Latvijas filiāle, “Seesam Insurance” AS Latvijas filiāle un “Swedbank P&C Insurance” AS Latvijas filiāle.

*Papildus informācija*

*LTAB sabiedrisko attiecību konsultants*

*Gints Lazdiņš*

*Tālr: +371 29442282, E-pasts: gints@olsen.lv*